Document ID: 32009R0094

REGULAMENTUL (CE) NR. 94/2009 AL COMISIEI
din 30 ianuarie 2009
privind adoptarea unei măsuri excepționale tranzitorii de sprijinire a pieței cărnii de porc și a cărnii de vită sub forma unui program de eliminare în Irlanda
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 191 coroborat cu articolul 4,
întrucât:
(1)
Situația pieței irlandeze a cărnii de porc este deosebit de critică, date fiind nivelurile ridicate de dioxine și de bifenili policlorurați (PCB) recent constatate în carnea de porc originară din Irlanda. Autoritățile competente au luat diverse măsuri de soluționare a acestei situații.
(2)
Fermelor de porci și de vite din Irlanda li s-a furnizat hrană pentru animale contaminată. Fermele de porci afectate reprezintă 7 % din producția totală de porcine a Irlandei. Hrana contaminată constituie o parte considerabilă din rația alimentară a porcilor, ceea ce a condus la niveluri ridicate de dioxine în carnea provenită de la porcii din fermele afectate. Ținând seama de dificultatea identificării fermelor de porci care au furnizat carne contaminată și date fiind nivelurile ridicate de dioxine constatate în această carne, autoritățile Irlandeze au decis, ca măsură de precauție, să retragă de pe piață toată carnea de porc și toate produsele din carne de porc.
(3)
Date fiind circumstanțele excepționale și dificultățile de ordin practic cu care se confruntă piața cărnii de porc din Irlanda, Comisia a adoptat Regulamentul (CE) nr. 1278/2008 din 17 decembrie 2008 de adoptare a unor măsuri de urgență pentru sprijinirea pieței cărnii de porc sub forma unui ajutor pentru depozitare privată în Irlanda (2).
(4)
Contaminarea cu dioxine și aplicarea, ca precauție, a măsurii de retragere a cărnii de porc și a tuturor produselor din carne de porc perturbă grav piața cărnii de porc din Irlanda. O consecință directă a acestei situații este pierderea încrederii consumatorilor, ca urmare a potențialelor riscuri pentru sănătatea publică. În afară de aceasta, unele bovine au rămas în ferme în care eșantioanele prelevate de la alte bovine au indicat niveluri ridicate de dioxină. Prin urmare, autoritățile irlandeze au solicitat Comisiei să prevadă măsuri de urgență suplimentare pentru sprijinirea pieței cărnii de porc și de vită din Irlanda.
(5)
Consiliul European din 11 și 12 decembrie 2008 a invitat Comisia să sprijine fermierii și abatoarele din Irlanda prin cofinanțarea unor măsuri de retragere de pe piață a animalelor și a produselor respective.
(6)
Partea II capitolul II secțiunea I din Regulamentul (CE) nr. 1234/2007 prevede măsuri excepționale de sprijin. În special articolul 44 prevede că, în cazul bolilor animalelor, Comisia poate adopta măsuri excepționale de sprijinire a pieței, iar articolul 45 prevede că, în privința sectoarelor cărnii de pasăre și al ouălor, Comisia poate adopta măsuri excepționale de sprijinire a pieței pentru a ține cont de perturbările grave legate direct de o pierdere de încredere a consumatorilor rezultată din existența riscurilor pentru sănătatea publică sau pentru sănătatea animală. Pentru a soluționa problemele de ordin practic pe care le ridică situația actuală a pieței cărnii de porc și de vită din Irlanda, este necesar să se ia o măsură excepțională tranzitorie de sprijinire a acestei piețe, similară celor prevăzute în secțiunea I.
(7)
Măsura excepțională de sprijinire a pieței ar trebui să ia forma unui program de eliminare a anumitor porcine și bovine provenind din ferme care au folosit hrană contaminată. În afară de aceasta, este necesar să se prevadă un program de eliminare a produselor din carne de porc care sunt blocate în abatoarele irlandeze sau se află sub responsabilitatea acestora și despre care nu se știe cu certitudine în ce măsură au fost obținute de la porci provenind din ferme care au utilizat hrană contaminată. Această măsură ar trebui să elimine posibilitatea ca produsele obținute de la animale care pot prezenta niveluri ridicate de contaminare să intre în componența produselor alimentare sau în lanțul alimentar.
(8)
Măsura excepțională de sprijinire a pieței ar trebui să fie finanțată parțial de Comunitate. Contribuția Comunității la indemnizație ar trebui să se exprime ca o sumă medie maximă per animal sau per tonă de carne de porc, pentru o cantitate limitată de produse în cauză. Autoritățile irlandeze ar trebui să stabilească valoarea indemnizației și, prin urmare, valoarea finanțării parțiale, pe baza valorii pe piață a animalelor și a produselor indemnizate, în limite determinate.
(9)
Autoritățile irlandeze competente ar trebui să efectueze toate controalele și să adopte toate măsurile de supraveghere necesare bunei aplicări a măsurii excepționale prevăzute de prezentul regulament, informând Comisia în acest sens.
(10)
Ținând seama că, din motive de bunăstare a animalelor, de sănătate publică și de aprovizionare a pieței, autoritățile irlandeze au fost nevoite să înceapă eliminarea animalelor și a produselor derivate de la 13 decembrie 2008, este necesar să se prevadă ca prezentul regulament să se aplice de la acea dată.
(11)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Domeniu de aplicare
Se introduce o măsură excepțională de sprijinire a pieței irlandeze sub forma unui program de eliminare:
(a)
a porcilor crescuți în ferme care au utilizat hrană contaminată în perioada 1 septembrie 2008-6 decembrie 2008;
(b)
a vitelor rămase în ferme în care eșantioanele prelevate de la alte vite au indicat niveluri ridicate de dioxine și de bifenili policlorurați (PCB);
(c)
a cărnii de porc proaspete, refrigerate sau congelate care provine de la animale sacrificate în Irlanda până la 6 decembrie 2008 cel târziu și care este depozitată în Irlanda:
(i)
în abator; sau
(ii)
în afara abatorului, sub responsabilitatea și controlul acestuia, cu condiția ca abatorul să demonstreze că îndeplinește cerințele autorităților irlandeze competente.
Articolul 2
Eliminarea animalelor și a cărnii
(1) Irlanda este autorizată să subvenționeze eliminarea animalelor și a cărnii menționate la articolul 1, cu scopul sacrificării și distrugerii totale a acestor animale și a produselor provenite de la acestea, precum și cu scopul distrugerii cărnii în conformitate cu legislația aplicabilă în domeniul veterinar.
Pentru a fi distruse, animalele vii sunt livrate unui abator, iar după contabilizare și cântărire toate carcasele sunt transportate la un centru de ecarisaj, unde toate materialele se distrug.
Atunci când nu pot fi transportate la un abator, animalele pot fi sacrificate în fermă.
Distrugerea cărnii se realizează după ce este cântărită și transportată la un centru de ecarisaj, unde toate materialele se distrug.
Aceste operațiuni se realizează sub controlul permanent al autorităților irlandeze competente, care utilizează liste de control standard cuprinzând fișe referitoare la cântărire și contabilizare.
(2) Indemnizația care urmează să fie plătită de autoritățile irlandeze competente pentru eliminarea animalelor menționate la articolul 1 literele (a) și (b) și a produselor menționate la litera (c) din același articol nu depășește valoarea pe piață a respectivelor animale și produse înregistrată înainte de decizia autorităților irlandeze de a retrage de pe piață, ca măsură de precauție, toată carnea de porc și toate produsele din carne de porc.
Pentru evitarea oricăror compensări excesive, indemnizația plătită de autoritățile irlandeze competente ține seama de orice alt tip de compensație la care ar putea fi îndreptățiți crescătorii de animale sau abatoarele.
(3) Indemnizația pentru produsele care urmează să fie eliminate în temeiul prezentului regulament este plătită de autoritățile irlandeze competente după primirea produselor de către centrul de ecarisaj și după efectuarea controalelor în conformitate cu articolul 4 alineatul 1 litera (c). Indemnizația plătită în temeiul prezentului regulament de către autoritățile irlandeze competente este eligibilă pentru finanțare comunitară parțială după ce distrugerea totală a produselor în cauză a fost constatată pe baza tuturor documentelor și a controalelor fizice necesare.
Articolul 5 alineatul (1) al treilea paragraf litera (a) din Regulamentul (CE) nr. 883/2006 al Comisiei (3) se aplică mutatis mutandis.
Numai cheltuielile declarate până în luna iulie 2009 cel târziu sunt eligibile pentru finanțare comunitară parțială.
Articolul 3
Finanțare
(1) Pentru fiecare animal și pentru fiecare cantitate de carne total eliminate, Comunitatea asigură o finanțare parțială echivalentă cu 50 % din cheltuielile suportate în temeiul articolului 2 alineatul (1). Finanțarea parțială nu depășește o sumă medie maximă de:
(a)
54,77 EUR/cap de animal pentru un număr de cel mult 130 000 de porci;
(b)
468,62 EUR/cap de animal pentru un număr de cel mult 7 000 de vite;
(c)
1 133,50 EUR/tonă de carne de porc, pentru o cantitate de cel mult 9 050 tone de carne de porc.
(2) Autoritățile irlandeze competente stabilesc valoarea finanțării parțiale per animal și per produs din carne indemnizat pe baza valorii pe piață menționate la articolul 2 alineatul (2), respectând sumele medii maxime stabilite la alineatul (1) din prezentul articol.
(3) Până la 31 august 2009 cel târziu, Irlanda comunică Comisiei valoarea totală a cheltuielilor cu indemnizațiile, indicând numărul și categoriile de porci și de vite, precum și cantitățile și tipurile de carne de porc eliminate în temeiul prezentului regulament.
(4) În cazul în care se stabilește că beneficiarul sumei plătite în temeiul articolului 2 alineatul (3) a primit o compensație și în cadrul unei polițe de asigurare sau de la un terț, Irlanda recuperează respectiva sumă și o creditează în proporție de 50 % la Fondul European de Garantare Agricolă, ca deducere a cheltuielilor corespunzătoare. În cazul în care suma plătită în temeiul articolului 2 alineatul (3) este mai mare decât indemnizația primită, Irlanda recuperează o sumă egală cu valoarea respectivei indemnizații.
Articolul 4
Controale și comunicare
(1) Irlanda ia toate măsurile necesare pentru a asigura o aplicare adecvată a prezentului regulament, în special:
(a)
garantând, prin efectuarea unor controale adecvate la fața locului, prin utilizarea unor agenți de denaturare și prin sigilarea transporturilor, că niciunul dintre produsele indemnizate în temeiul articolului 2 nu intră în componența produselor alimentare sau în lanțul alimentar;
(b)
efectuând, cel puțin o dată pe lună calendaristică, controale administrative și contabile în fiecare centru de ecarisaj participant, pentru a se asigura că s-au distrus toată carnea de porc și toate carcasele livrate de la începutul programului sau de la ultimul control efectuat;
(c)
în ceea ce privește carnea de porc proaspătă, refrigerată sau înghețată depozitată în alte locuri decât în abatoare, în conformitate cu articolul 1 litera (c) punctul (ii), efectuând controale de inventar la fața locului pentru a determina cantitatea de carne de porc provenind de la animale sacrificate până la 6 decembrie 2008 cel târziu, asigurându-se că respectiva carne de porc este în siguranță, ușor de identificat și păstrată separat fizic de alte stocuri și că operațiunile de distrugere fac obiectul controalelor necesare în materie de identificare și cântărire;
(d)
asigurând efectuarea unor controale la fața locului și întocmirea unor rapoarte detaliate asupra controalelor respective, care să indice, în special:
(i)
categoria de vârstă, clasificarea și numărul total de animale transportate de la fermă, data și ora transportului către abator, precum și data și ora sosirii la abator;
(ii)
numărul de carcase transportate sub sigiliu de la abator și primite de centrul de ecarisaj, permisul de transport al animalelor și numerele sigiliilor;
(iii)
în cazul în care sacrificarea se face în fermă, după cum prevede articolul 2 alineatul (1) al treilea paragraf, numărul de animale sacrificate în fermă, numărul de carcase transportate sub sigiliu de la fermă și numărul de carcase primite la centrul de ecarisaj, permisul de transport al animalelor și numerele sigiliilor;
(iv)
pentru fiecare produs din carne de porc, data sacrificării animalului de la care provine produsul și un raport referitor la greutatea respectivului produs; pentru carnea de porc proaspătă, refrigerată sau congelată, depozitată în alte locuri decât în abatoare, locul și măsurile luate pentru a asigura siguranța produsului respectiv în timpul depozitării și al transportului;
(v)
cantitățile și clasificarea produselor din carne de porc transportate sub sigiliu de la punctul de colectare și primite de centrul de ecarisaj, permisul de transport și numerele sigiliilor;
(vi)
elementele, registrele și documentele verificate în cadrul controalelor prevăzute la litera (b) de mai sus, precum și cel puțin un rezumat zilnic referitor la numărul de carcase și la cantitățile de carne de porc ce intră în centrul de ecarisaj, datele corespunzătoare distrugerii și cantitățile distruse.
(2) Irlanda transmite Comisiei:
(a)
în cel mai scurt timp după intrarea în vigoare a prezentului regulament, o descriere a dispozițiilor adoptate în materie de control și raportare, pentru toate operațiunile realizate;
(b)
până la 1 martie 2009 cel târziu, un raport detaliat privind controalele efectuate în temeiul alineatului (1).
Articolul 5
Măsură de intervenție
Măsurile adoptate în cadrul prezentului regulament sunt considerate măsuri de intervenție destinate să stabilizeze piețele agricole în sensul articolului 3 alineatul (1) litera (b) din Regulamentul (CE) nr. 1290/2005 al Consiliului (4).
Articolul 6
Intrare în vigoare și aplicare
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 13 decembrie 2008.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 ianuarie 2009.

Labels: 17
0
3
6
18